Zavod za javno zdravstvo

Koprivničko-križevačke županije

Trg Tomislava dr. Bardeka 10/10

48 000 Koprivnica

Upravnom vijeću

Zavoda za javno zdravstvo

Koprivničko-križevačke županije

PLAN RADA I RAZVOJA

ZAVODA ZA JAVNO ZDRAVSTVO

KOPRIVNIČKO-KRIŽEVAČKE ŽUPANIJE

ZA RAZDOBLJE 2019. - 2021. GODINE

Ravnateljica Zavoda:

dr. sc. Draženka Vadla, dr. med.,

spec. epidemiologije

Koprivnica, 11.12.2018.

1. **UVOD**

Zavod za javno zdravstvo Koprivničko-križevačke županije (u daljnjem tekstu: Zavod) je zdravstvena ustanova za obavljanje preventivne primarne i specijalističko-dijagnostičke javnozdravstvene djelatnosti. Zavod svoje aktivnosti provodi kroz organizirano promicanje zdravlja, epidemiologiju, mikrobiologiju, javno zdravstvo, školsku medicinu, zdravstvenu ekologiju, zaštitu mentalnog zdravlja i prevenciju ovisnosti.

***Zakonska podloga i djelokrug rada***

U skladu sa Zakonom o zdravstvenoj zaštiti Zavod obavlja sljedeće poslove:

* zdravstvenog prosvjećivanja s promicanjem zdravlja i prevencije bolesti
* provodi specifičnu preventivnu zdravstvenu zaštitu djece i mladeži, osobito u osnovnim i srednjim školama te visokim učilištima na području Županije
* prati, proučava, evaluira i izvješćuje o zdravstvenim potrebama i funkcionalnoj onesposobljenosti starijih ljudi te predlaže zdravstvene mjere za područje Županije
* prikuplja, kontrolira i analizira statistička izvješća iz područja zdravstva, uključujući bolesti ovisnosti, na razini županije za potrebe Hrvatskog zavoda za javno zdravstvo
* na zahtjev osnivača prati i ocjenjuje zdravstveno stanje stanovništva na području Županije
* kontinuirano provodi mjere higijensko-epidemiološke zaštite s epidemiološkom analizom stanja i po potrebi provodi protuepidemijske mjere te nadzire provođenje obveznih imunizacija
* provodi mjere gerontološke zdravstvene zaštite
* analizira epidemiološko stanje, planira, predlaže i sudjeluje u provođenju mjera i aktivnosti za sprječavanje, rano otkrivanje i suzbijanje bolesti ovisnosti
* provodi zaštitu mentalnog zdravlja i izvanbolničko liječenje ovisnosti, što obuhvaća prevenciju i rano otkrivanje svih psihičkih poremećaja, dijagnostiku, liječenje i rehabilitaciju svih oblika ovisnosti, kao i mjere očuvanja mentalnog zdravlja u zajednici
* surađuje sa zdravstvenim i drugim ustanovama i zdravstvenim radnicima u provedbi dijagnostike i liječenja bolesti ovisnosti te rehabilitacije i društvene integracije ovisnika
* nadzire provedbu mjera dezinfekcije, dezinsekcije i deratizacije na području Županije
* obavlja mikrobiološku djelatnost
* prati, proučava, analizira i ocjenjuje zdravstvenu ispravnost vode za ljudsku potrošnju, vode za rekreaciju i fizikalnu terapiju, površinske i otpadne vode, stanje vodoopskrbe te zdravstvenu ispravnost namirnica i predmeta opće uporabe
* sudjeluje u izradi i provedbi pojedinih programa zdravstvene zaštite u izvanrednim prilikama
* prati, analizira i ocjenjuje utjecaj okoliša i hrane na zdravstveno stanje stanovništva Županije
* sudjeluje u planiranju, predlaganju i provođenju mjera promicanja tjelesnog, mentalnog i spolnog/reproduktivnog zdravlja
* sudjeluje u planiranju, predlaganju i provođenju mjera za sprječavanje, rano otkrivanje i suzbijanje kroničnih masovnih bolesti, uključujući bolest ovisnosti
* obavlja raspodjelu obveznih cjepiva ordinacijama na primarnoj razini zdravstvene djelatnosti na području Županije
* obavlja stručne poslove zaštite okoliša sukladno posebnim propisima vezano uz zaštitu okoliša i zaštitu zraka
* obavlja i ostale poslove za potrebe obavljanja javnozdravstvene djelatnosti sukladno posebnim propisima.

***Vizija***

Zavod za javno zdravstvo je pružatelj izvrsne preventivne zdravstvene usluge stanovnicima Koprivničko-križevačke županije.

***Misija***

Zavod za javno zdravstvo je vodeća institucija za promicanje zdravlja i prevenciju bolesti u stanovnika Koprivničko-križevačke županije.

***Ciljevi/aktivnosti Zavoda:***

* promicanje zdravlja i prevencija bolesti,
* rano otkrivanje i sprječavanje širenja zaraznih bolesti,
* rano otkrivanje nezaraznih bolesti,
* unapređenje i zaštita duševnog zdravlja,
* praćenje zdravstvenog stanja i unapređenje zdravlja djece i mladeži,
* unapređenje zdravlja starijih,
* osiguranje brze i pouzdane etiološke dijagnostike infekcija,
* praćenje stanja i osiguravanje zdravog okoliša,
* uvođenje i osiguranje sustava kvalitete,
* potpuna informatizacija djelatnosti Zavoda,
* trajno stručno usavršavanje zaposlenika,
* poticanje znanstveno-istraživačkog rada.

S obzirom na postojeći organizacijski ustroj u pružanju usluga zdravstvene zaštite na lokalnoj razini Zavod za javno zdravstvo Koprivničko-križevačke županije će i nadalje biti vodeća ustanova u širenju socijalne javnozdravstvene medicine i pružanju populacijskih preventivnih mjera u cilju održanja i unaprjeđenja zdravlja svakog pojedinca, ali i zdravlja zajednice u cjelini. Našim svakodnevnim aktivnostima integrirani smo u sve pore života i rada u lokalnoj zajednici preko suradnje s državnim, javnim, privatnim i privrednim sektorom. Svakodnevnom suradnjom s drugim zdravstvenim ustanovama, predškolskim i školskim ustanovama, radnim organizacijama i malim obrtnicima, domovima za starije i nemoćne, udrugama, privrednicima i dr. na razne načine brinemo o zdravlju i unaprjeđujemo kvalitetu života stanovnika Koprivničko-križevačke županije. Povezanost s regionalnom, nacionalnom i međunarodnom zajednicom ogleda se u međusobnoj suradnji u rješavanju aktualne problematike po pitanju zaraznih bolesti, praćenju i prevenciji nezaraznih bolesti, provođenju programa i projekata te razmjeni stručnih iskustava iz našeg djelokruga rada s drugim zainteresiranim stranama.

Zavod će i u budućem razdoblju kontinuirano obavljati javnozdravstvenu djelatnost u skladu sa Zakonom o zdravstvenoj zaštiti organiziranu kroz stručne službe Zavoda. U cjelokupnom financijskom, kadrovskom i stručnom poslovanju ustanove uvoditi će se sustav kvalitete sukladno zakonskoj regulativi i standardima kvalitete. Radi boljeg provođenja aktivnosti na svim poljima našeg rada ustrajat ćemo na daljnjoj informatizaciji, odnosno umrežavanju s bolnicom, zdravstvenim laboratorijima i liječnicima u primarnoj zdravstvenoj zaštiti, a sve u cilju bržeg dobivanja što kvalitetnijih zdravstvenih podataka i pružanja pravodobne i adekvatne zdravstvene intervencije.

Prioriteti današnjice u našoj Županiji, prema mortalitetnoj statistici, su kronične nezarazne bolesti, prije svega kardiovaskularne bolest, praćene neoplazmama i ozljedama uzrokovane multikauzalnom etiologijom, stoga su promicanje zdravog načina života i prevencija bolesti ključni zadatci Zavoda s ciljem smanjenja morbiditeta i mortaliteta te posljedične invalidnosti i poboljšanja kvalitete života. Zaposlenici Zavoda će sudjelovati u provođenju nacionalnih programa kao što su programi ranog otkrivanja raka, program *Živjeti zdravo* i mnogi drugi te će redovitim i kontinuiranim pisanjem edukativnih i informativnih članaka, sudjelovanjem u radio i televizijskim emisijama djelovati edukativno na svim poljima preventivnog rada ustanove.

Zarazne su bolesti u našoj županiji zahvaljujući dugotrajnom i kontinuiranom provođenju preventivnih mjera te nadzoru nad oboljelima uspješno kontrolirane, ali svjedoci smo novih ili reemergentnih zaraznih bolesti te je nužan daljnji budni nadzor i prevencija širenja zaraznih bolesti u populaciji.

Jedan od temeljnih stupova zajednice je mentalno zdravlje stanovništva, a Zavod će u budućem razdoblju sve više razvijati svoju preventivnu ulogu sukladno zakonskoj regulativi i potrebama stanovništva u našoj županiji.

Suradnjom sa svim dionicima društva na polju planiranja, organizacije i nadzora nad zdravim okolišem, promocije zdravlja, prevencije bolesti i ranog otkrivanja bolesti kontinuirano ćemo unaprjeđivati zdravlje svih sudionika lokalne zajednice. Zaposlenici Zavoda sudjelovat će u kreiranju Plana za zdravlje sukladno odabranim javnozdravstvenim prioritetima uvrštenima u strateški okvir razvoja zdravstva u našoj županiji. Također, sudjelovati će u radu Savjeta za zdravlje i kreirati mjere intervencije s obzirom na odabrane prioritete te u provođenju istih.

Dugoročno gledano Zavod za javno zdravstvo je ustanova koja na osnovu svih relevantnih prikupljenih podataka sudjeluje u kreiranju razvoja zdravstva i potreba za zdravstvenim službama, stručnim kadrovima i organizacijom zdravstva u našoj županiji na što racionalniji način uz ispunjavanje zdravstvenih potreba stanovništva.

Nastojat ćemo i nadalje širenjem socijalne i javnozdravstvene misli u svim segmentima našeg rada doprinijeti zdravijem i ugodnijem življenju svih stanovnika naše Županije i šire zajednice.

**II. STRUČNE SLUŽBE ZAVODA ZA JAVNO ZDRAVSTVO**

***II.1. Služba za javno zdravstvo i socijalnu medicinu***

Javno zdravstvena zaštita koja će se kontinuirano obavljati podrazumijeva:

* praćenje i ocjenu zdravstvenog stanja stanovništva sukladno Programu statističkih istraživanja i identifikaciju zdravstvenih problema i opasnosti za zdravlje stanovništva na području Koprivničko-križevačke županije s prikazom stanja u godišnjoj publikaciji „Status zdravlja“,
* prevenciju i rano otkrivanje raka u skladu s Nacionalnim programima za rano otkrivanje raka,
* zdravstveno prosvjećivanje i promicanje zdravlja s naglaskom na prevenciju zdravstvenih problema povezanih s rizičnim čimbenicima (duhan, alkohol),
* zaštitu mentalnog zdravlja s prevencijom ovisnosti u vidu savjetovališnog rada, ranog otkrivanja i izvanbolničkog liječenja ovisnika, edukacije suradnika u školama i intersektorskim pristupom svih zainteresiranih strana.

Cilj 1. Zadržavanje odaziva na probir za rak dojke, debelog crijeva i vrata maternice na razini prethodne godine

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| odaziv na probir za rak dojke (D), debelog crijeva (DC) i vrata maternice (VM) | nastavak provedbe programa ranog otkrivanja raka i praćenje broja novootkrivenih malignih oboljenja po sijelima | udio | 54% (D);  15% (DC);  VM – ne provodi se | Zavod | 55% (D);  19% (DC) | 55% (D);  19% (DC) | 55% (D);  19% (DC) |

Cilj 2. Proširenje usluga zaštite mentalnog zdravlja i zadržavanje obuhvata osoba na tretmanu zbog uporabe sredstava ovisnosti

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| - nove usluge za zaštitu mentalnog zdravlja  -broj osoba  u tretmanu | -razvoj savjetovališta  -zadržavanje obuhvata osoba na tretmanu zbog uporabe sredstva ovisnosti prevenirati će se negativni socijalno-ekonomski i društveni učinci | broj | 133 | Zavod | 140 | 140 | 140 |

***II.2. Služba za epidemiologiju***

Higijensko-epidemiološka zdravstvena zaštita podrazumijeva kontinuirano provođenje higijensko-epidemioloških mjera s epidemiološkom analizom stanja i po potrebi provođenje protuepidemijskih mjera za sprječavanje i suzbijanje zaraznih bolesti na području Koprivničko-križevačke županije, provođenje neobaveznih cijepljenja i nadzor nad provođenjem obveznih cijepljenja, izradu programa za provođenje dezinfekcije, dezinsekcije i deratizacije (DDD) te nadzor nad provedbom DDD mjera, raspodjelu obveznih cjepiva ordinacijama na primarnoj razini zdravstvene zaštite, zdravstvene preglede osoba pod zdravstvenim nadzorom, provođenje zdravstvenog odgoja i pružanje usluge subjektima u poslovanju s hranom prilikom uspostave i primjene samokontrole po načelima HACCP sustava kroz informacije, edukaciju, implementaciju, verifikaciju i laboratorijske analize, uzorkovanje i dostavu uzoraka vode za ljudsku potrošnju, hrane, brisova za ocjenu utjecaja ekoloških čimbenika na zdravlje ljudi.

Cilj 1. Smanjiti obolijevanje od tuberkuloze pravovremenom epidemiološkom obradom kontakata oboljelih

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| pad stope incidencije oboljelih od tuberkuloze | pravovremena obrada kontakata oboljelih od tuberkuloze rezultira manjim brojem novooboljelih  kontakata | stopa incidencije | 7/100.000 | Zavod -  Knjiga prijava zaraznih bolesti | 7/100.000 | 7/100.000 | 6/100.000 |

Cilj 2. Sprječavanje obolijevanja zdravstvenih radnika od hepatitisa B i ugriženih osoba od bjesnoćepreventivnim cijepljenjem zdravstvenih radnika protiv hepatitisa B i postekspozicijskom intervencijom te preekspozicijskim i pravovremenim postekspozicijskim cijepljenjem protiv bjesnoće i primjenom antirabičnog imunoglobulina ugriženim osobama, a prema epidemiološkoj indikaciji. Održati postojeće stanje s 0 oboljelih.

Zaposlenici Službe će u suradnji s ostalim zaposlenicima Zavoda i vanjskim suradnicima sudjelovati u promicanju zdravlja i zdravih stilova života s naglaskom na razvijanje pravilnih prehrambenih navika i povećanje tjelesne aktivnosti kroz rad u Savjetovalištu za prevenciju prekomjerne tjelesne težine i debljine.

Cilj 3. Povećanje broja korisnika i opsega usluga u Savjetovalištu za prevenciju prekomjerne tjelesne težine i debljine

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj korisnika koji su obuhvaćeni  savjetovališnim radom | promicanjem i edukacijom o zdravim stilovima života (zdrava prehrana, tjelesna aktivnost, nepušenje, ...)  prevenirat će se nastanak kroničnih bolesti i poboljšati kvaliteta života | broj | 80 | Zavod- savjetovalište | 100 | 120 | 130 |

***II.3. Služba za školsku medicinu***

Program preventivnih i specifičnih mjera zdravstvene zaštite školske djece i studenata podrazumijeva:

* provođenje obveznih cijepljenja učenika osnovnih i srednjih škola te studenata sukladno Provedbenom programu obveznog cijepljenja u Hrvatskoj
* obavljanje sistematskih i kontrolnih pregleda prije upisa u 1. razred osnovne škole, u 5. i 8. razredu osnovne škole, 1. razredu srednje škole i na 1. godini studija,
* obavljanje probira u 3. i 6. razredu osnovne škole praćenjem rasta i razvoja te pregleda vida i vida na boje odnosno pregleda kralježnice i stopala,
* provođenje zdravstvenog odgoja prema definiranim temama (npr. zdrava prehrana, pubertet i higijena, prevencija ovisnosti, spolno prenosive bolesti, sprječavanje nasilja,…),
* rad u savjetovalištu (problemi vezani za učenje, kronične bolesti, reproduktivno zdravlje, mentalno zdravlje i rizična ponašanja) i povjerenstvima,
* rad u Savjetovalištu za reproduktivno zdravlje adolescenata.

Cilj 1. Provedba programa obveznog cijepljenja s udjelom procijepljenih većim od 95% u ciljanoj populaciji

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj cijepljenih školaraca  obveznim cjepivima | procijepljenost ciljane populacije iznad 95% doprinosi eliminaciji i smanjenju broja oboljelih od zaraznih bolesti | udio | 95% | Zavod – školska medicina | > 95% | > 95% | > 95% |

Cilj 2. Povećanje udjela obavljenih sistematskih pregleda prije upisa u 1. razred, u 5. i 8. razredu osnovne škole (OŠ), 1. razredu srednje škole (SŠ) i 1. godini studija(GS)

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj učenika prije upisa u 1. r, u 5. i 8. r. OŠ, 1. r. SŠ i 1. godini studija  kod kojih je obavljen  sistematski  pregled | sistematskim pregledom dobije se bolji uvid u zdravstveno stanje mladih i u ranoj fazi otkrivaju i liječe poremećaji zdravlja | udio | 1. - 100%  5. – 42%  %  8. - 100%  1. SŠ – 0%  1. GS – 0% | Zavod | 1. -100%  5. - 50%  8. - 100%  1. SŠ – 10%  1. GS – 0% | 1. -100%  5. - 50%  8. - 100%,  1. SŠ – 10%  1. GS – 0% | 1. -100%  5. - 50%  8. - 100%  1. SŠ – 10%  1. GS – 0% |

Cilj 3. Povećanje udjela obavljenih probira u 3. i 6. razredu osnovne škole (OŠ)

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj školaraca u 3. i 6. r. OŠ kod kojih je  obavljeni  probir | probirom se dobije uvid u zdravstveno stanje mladih i u ranoj fazi otkrivaju i liječe poremećaji zdravlja | udio | 3. - 58%  6. - 54% | Zavod – školska medicina | 3. - 70%  6. - 60% | 3. - 70%  6. - 60% | 3. - 70%  6. - 60% |

Cilj 4. Povećanje broja školaraca obuhvaćenih zdravstvenim odgojem

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj školaraca koji su obuhvaćeni  zdravstvenim odgojem | provođenje preventivnih zdravstveno-odgojnih aktivnosti doprinosi očuvanju zdravlja i prevenciji bolesti u školske djece i mladih | udio | OŠ 38%  SŠ 23% | Zavod- školska medicina | OŠ 40%  SŠ 25% | OŠ 40%  SŠ 25% | OŠ 40%  SŠ 25% |

Cilj 5. Povećanje broja posjeta u Savjetovalište za reproduktivno zdravlje adolescenata

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| broj adolescenata koji su obuhvaćeni  savjetovališnim radom | provođenjem preventivnih zdravstveno-odgojnih aktivnosti i pregleda u Savjetovalištu  smanjuje se proširenost spolno prenosivih bolesti i neplaniranih trudnoća | -broj savjetovanja  -broj  pregleda | 266  224 | Zavod- školska medicina | 270  230 | 280  235 | 290  240 |

***II.4. Služba za mikrobiologiju***

Specijalističko-dijagnostička zdravstvena zaštita podrazumijeva kontinuirano obavljanje analiza humanih uzoraka uzetih od bolesnika iz primarne i sekundarne razine zdravstvene zaštite u cilju pravovremenog otkrivanja uzročnika zaraznih bolesti i određivanje njihove osjetljivosti/rezistencije na antimikrobne lijekove te posljedično primjene adekvatne terapije. U cilju prevencije širenja zaraznih bolesti obavlja se utvrđivanje kliconoša kod klinički zdravih osoba i kontrola uspješnosti postupka sterilizacije, te probir za rano otkrivanje raka debelog crijeva.

Pored osnovnog djelokruga rada Služba za mikrobiologiju nastaviti će sudjelovati u radu Hrvatskog odbora za praćenje rezistencije bakterija na antibiotike i u kontroli kvalitete prema programu NEQAS te radu Povjerenstva za bolničke infekcije i Tima za upravljanje antimikrobnim lijekovima u Općoj bolnici Dr. Tomislav Bardek Koprivnica.

Cilj 1. Povećanje kvalitete rada laboratorija prema Normi HRN EN ISO 15189

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| izrađena potrebna dokumentacija  i uveden sustav kvalitete | uvođenjem Norme HRN EN ISO 15189  osigurati će se pouzdani rezultati ispitivanja i povećati kvaliteta rada laboratorija | udio | 98% | Zavod – mikrobiološki laboratorij | 100% | 100% | 100% |

***II.5. Služba za zdravstvenu ekologiju***

Zdravstvena ekologija obavlja fizikalno-kemijska i mikrobiološka ispitivanja zdravstvene ispravnosti vode za ljudsku potrošnju, kakvoće otpadnih, površinskih i podzemnih voda te bazenskih voda i voda za kupanje; fizikalno-kemijska i mikrobiološka ispitivanja zdravstvene ispravnosti namirnica i predmeta opće uporabe te ispitivanja mikrobiološke čistoće predmeta, površina i ruku radnika koji dolaze u dodir s hranom u svrhu praćenja higijene objekata sukladno zakonskim propisima. U planskom razdoblju nastaviti će se provođenje monitoringa zdravstvene ispravnosti vode za ljudsku potrošnju (analize A i analize B) iz javne vodoopskrbne mreže i vodocrpilišta lokalnih vodovoda te mjerenje koncentracija i vrsta alergena u zraku na području Koprivničko-križevačke županije.

Cilj 1. Implementacija dokumentacije sustava upravljanja laboratorijem zbog uvođenja zahtjeva novog izdanja norme HRN EN ISO/IEC 17025:2017 i reakreditacija po novoj normi kod redovitog nadzora HAA u svibnju 2019. godine

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| Nova Potvrda o akreditaciji  Broj akreditiranih metoda ispitivanja | Sustav upravljanja prema normi HRN EN ISO/IEC 17025:2017 osigurava valjane rezultate ispitivanja, nepristrano, povjerljivo i kompetentno osoblje sposobno za procjenu rizika rada laboratorija što povećava povjerenje kupaca usluga | Broj | 14 | Registar HAA – Prilog Potvrdi o akreditaciji br.1260 | 14 | 15 | 16 |

Cilj 2. Proširenje ovlaštenja laboratorija za provedbu ispitivanja i monitoringa voda od strane Ministarstva zdravstva i Ministarstva zaštite okoliša i energetike na ispitivanje pokazatelja otopljeni kisik i ukupni ugljikovodici

|  |  |  |  |  |  |  |  |
| --- | --- | --- | --- | --- | --- | --- | --- |
| ***Pokazatelj rezultata*** | ***Definicija*** | ***Jedinica*** | ***Polazna vrijednost*** | ***Izvor podataka*** | ***Ciljana vrijednost (2019.)*** | ***Ciljana vrijednost (2020.)*** | ***Ciljana vrijednost (2021.)*** |
| Broj ovlaštenih pokazatelja ispitivanja | Sustavnim radom na validacijama metoda zadanih pokazatelja ispitivanja i provedbom  među-laboratorijskih usporedbi povećati će se broj ovlaštenih pokazatelja | broj | 34 | Popis  službenih laboratorija Ministarstva zdravstva i Ministarstva zaštite okoliša i energetike  (Rješenja o ovlaštenju) | 36 | 37 | 38 |

***II.6. Služba za zajedničke poslove i gospodarstvo***

Uprava s administrativno-tehničkim osobljem brine o obavljanju svih ekonomskih i pravnih poslova važnih za funkcioniranje cijele ustanove, stvara uvjete za obavljanje medicinskih i stručnih poslova unutar ustanova, brine o održavanju i zanavljanju pokretne i nepokretne imovine na čelu s ravnateljicom ustanove, a sve u cilju osiguranja i održavanja transparentnosti poslovanja uz zakonito, namjensko i svrhovito korištenje sredstava.

Cilj je kontinuirano provoditi sustav financijskog upravljanja i kontrole u poslovanju ustanove sukladno Zakonu o proračunu i proračunskom računovodstvu te Zakonu o fiskalnoj odgovornosti, unaprijediti programsku podršku u praćenju izvršenja financijskog plana i uspostaviti pisane procedure.